Kommissionens forordning (EF) nr. 16/2004

af 6. januar 2004

om gennemførelse af Europa-Parlamentets og Rådets forordning (EF) nr. 1177/2003 om EF-statistikker over indkomstforhold og levevilkår (EU-SILC) for så vidt angår listen over sekundære målvariabler vedrørende "intergenerationel overførsel af fattigdom"

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1177/2003 af 16. juni 2003 om EF-statistikker over indkomstforhold og levevilkår (EU-SILC)(1), særlig artikel 15, stk. 2, litra f), og

ud fra følgende betragtninger:

(1) Med forordning (EF) nr. 1177/2003 er der fastlagt en fælles ramme for en systematisk udarbejdelse af EF-statistikker over indkomstforhold og levevilkår omfattende sammenlignelige og aktuelle tværsnits- og tidsseriedata om indkomstforhold og om omfanget af fattigdom og social udstødelse og om de berørte gruppers sammensætning på nationalt plan og EU-plan.

(2) I henhold til artikel 15, stk. 2, litra f), i forordning (EF) nr. 1177/2003 er gennemførelsesforanstaltninger nødvendige for at fastlægge listen over sekundære målområder og -variabler, som hvert år skal indgå i EU-SILC-tværsnitskomponenten. For 2005 fastlægges listen over sekundære målvariabler, der skal indgå i modulet "intergenerationel overførsel af fattigdom" (især om forældres uddannelse og beskæftigelse og familiesituationen i barndommen som centrale faktorer i den sociale udstødelse og fattigdomsrisikoen i voksenlivet), herunder angivelse af variabelkoder og definitioner af variabler.

(3) De i denne forordning fastsatte foranstaltninger er i overensstemmelse med udtalelse fra Udvalget for det Statistiske Program -

UDSTEDT FØLGENDE FORORDNING:

Artikel 1

Listen over sekundære målvariabler, variabelkoderne og definitionerne til modul 2005 angående "intergenerationel overførsel af fattigdom", der skal indgå i tværsnitskomponenten i EF-statistikkerne over indkomstforhold og levevilkår (EU-SILC), er indeholdt i bilaget.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. januar 2004.

På Kommissionens vegne

Pedro Solbes Mira

Medlem af Kommissionen

(1) EUT L 165 af 3.7.2003, s. 1.

BILAG

I denne forordning anvendes følgende enhed, dataindsamlingsmetode, referenceperiode og definitioner.

1. Enhed

Der indsamles data for alle nuværende husstandsmedlemmer eller i givet fald for alle udvalgte respondenter, som er over 24 og under 66 år.

2. Indsamlingsmetode

På grund af arten af de data, som skal indsamles, er kun personlige interview (undtagelsesvis interview af stedfortrædere, hvis de pågældende personer er midlertidigt fraværende eller forhindret i at svare) eller registerbaserede data tilladt.

3. Referenceperiode

Referenceperioden er den periode, hvor respondenten var mellem 12 og 16 år. Hvis respondenten tøver eller spørger om en bestemt alder, anføres 14 år.

4. Definitioner

a) Fader: den mand, som respondenten i alderen 12-16 år anså for at være sin far.

b) Moder: den kvinde, som respondenten i alderen 12-16 år anså for at være sin mor.

c) Søskende: brødre og søstre, som boede i samme husstand som respondenten, da denne var 12-16 år.

d) Hoved-: (i familiens hovedsammensætning, hovedantal søskende, hovedbeskæftigelsesstatus og hovedbeskæftigelse) referer til den situation, som varede længst, da respondenten var 12-16 år. Hvis det er usikkert, hvilken situation der varede længst, anføres den situation, som gjorde størst indtryk.

OMRÅDER OG LISTE OVER MÅLVARIABLER

>TABELPOSITION>